钦定古今图书集成/明伦汇编/官常典/第399卷 > 刘最
## 钦定古今图书集成/明伦汇编/官常典/第399卷 > 刘最

按《明外史邓继曾传》：“刘最，字振廷，崇仁人。正德中进
士。由慈利知县入为礼科给事中。世宗议定策，功大
行封拜，最疏止之。寻请帝勤圣学，于宫中诵《大学衍
义》，勿令左右近习诱以匪僻。嘉靖二年，中官崔文以
祷祠事诱帝，最极言其非，且奏文耗帑金状。而帝从
文言，命最自劾侵耗数。最言：‘帑银属内府，虽计臣不’”
得稽盈缩文，乃欲假难行事，逃己罪制言官。疏入忤
旨，出为广德州判官。言官论救，不纳。已而东厂太监
芮景贤奏最在途仍故衔，乘巨舫取夫役。巡盐御史
黄国用复遣牌送之。帝怒，逮二人下诏狱。最充军邵
武，国用謪极边杂职，法司及言官救之，责以党比。最
居戍所，久之，赦还。家居二十馀年卒。